《中秋遇雨夜将半素月流天可爱感予赋诗》
宋代·李彭

云将长空斮絮晴，肤寸而合雨建瓴。阿香推车不知倦，雅意望舒无复明。

地行贱臣未辨诉，斜汉左界俄无声。虽非西园清夜乐，起予缥瓷来酌醽。

举觞婵娟听我语，樽下藉汝攻愁城。长令屏翳当令节，莫遣楚氛蔽明月。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。